b'\n_START_ARTICLE_\nKarel Zelenko\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski in me\xc5\xa1\xc4\x8danski \xc5\xa1oli v Celju je v \xc5\xa1olskem letu 1940/1941 obiskoval  umetnoobrtno \xc5\xa1olo (France Kralj) v Ljubljani in v Gradcu (1941-1943). Nato je nadaljeval \xc5\xa1tudij na Akademiji likovnih umetnosti na dunajski univerzi in na Akademiji za likovno umetnost v Ljubljani, kjer je leta 1949 diplomiral na oddelku za kiparstvo pri Borisu Kalinu in leta 1951 kon\xc4\x8dal specialko za grafiko pri Bo\xc5\xbeidarju Jakcu ter nadaljeval \xc5\xa1tudij na specialki za slikarstvo pri Gabrijelu Stupici. Po kon\xc4\x8danem \xc5\xa1tudiju se je zaposlil v kerami\xc4\x8dni industriji v Kamniku (kasneje Svit Kamnik). Od leta 1954-1959 je pou\xc4\x8deval na \xc5\xa0oli za oblikovanje v Ljubljani. Nagrado Pre\xc5\xa1ernovega sklada je prejel leta 1964 za grafi\xc4\x8dne stvaritve, razstavljene marca 1963 v Mali galeriji v Ljubljani. Leta 1979 je bil odlikovan z Redom dela z zlatim vencem. Udejstvuje se kot grafik, slikar, keramik in ilustrator. Od leta 1959 dela kot svobodni umetnik v Ljubljani in Gro\xc5\xbenjanu (Hrva\xc5\xa1ka)._NEWLINE_Njegova miniaturisti\xc4\x8dno precizna figuralna grafika temelji na pretanjeno stilizirani narativni risbi, s katero izrisuje prizore iz urbanega \xc5\xbeivljenja s poudarkom na pripovedih. Z deli opozarja na probleme odtujenosti v dana\xc5\xa1njem \xc4\x8dasu. Kompozicijsko pretehtane jedkanice prikazujejo svet kot slikovito prizori\xc5\xa1\xc4\x8de \xc4\x8dlove\xc5\xa1ke komedije. V vrve\xc5\xbeu ni\xc4\x8devosti in samote se figure pogosto spreminjajo v herlekine (glave, poprsja na podstavkih), zna\xc4\x8dilne tudi za njegovo slikarstvo. Njegova igriva in melanholi\xc4\x8dna ali duhovita in poeti\xc4\x8dna umetnost je pre\xc5\xbeeta s humanostjo in ponekod nevsiljivo anga\xc5\xbeirana. Z razstavami je do\xc5\xbeivel uspeh zlasti v Belgiji in na Nizozemskem. Deluje pa tudi kot ilustrator in oblikovalec kerami\xc4\x8dnega nakita.'